Pyörätietä ajanut kahdeksanvuotias tyttö kaatui polkupyörällään, kun pihaan kääntymässä ollut henkilöauto ei pysähtynyt vaan töytäisi häntä. Tapaus sattui Joensuun Tikkarinteellä torstaina iltapäivällä.

Törmäyksen jälkeen kuljettaja pysähtyi, nousi autosta ja varmisti tytön voinnin. Tyttö ilmoitti, ettei ollut satuttanut itseään. Hänellä oli ajaessaan kypärä päässä.

Tyttö lähti jatkamaan kotimatkaa Vehkalahdelle päin, mutta kuljettaja jäi yllättäen purkamaan tunteitaan kiroilemalla. Silminnäkijöiden mukaan autoilija huusi myös, että "autoon olisi voinut tulla lommo".

Mainos alkaa

Mainos päättyy

Sadattelun kuulivat tytön perässä Tikkarinnettä pyöräilleet alakoululaiset.

Tytön äiti Anne Rissanen järkyttyi, kun kuuli törmäyksestä ja kuljettajan käyttäytymisestä.

- Kuljettaja ei käyttäytynyt aikuismaisesti. Hän olisi voinut jättää omat yhteystietonsa. Esimerkiksi aivotäräyksen oireet voivat tulla jälkeenpäin.

Rissanen on huolissaan lapsensa koulumatkasta. Nepenmäen koulun oppilaat siirtyivät tänä syksynä Niinivaaran koulun tiloihin, ja Rissasen mukaan turvattomimmat paikat ovat nyt Tikkarinteellä ja koulun lähellä.

Lue lisää perjantain Karjalaisesta.